b'\n_START_ARTICLE_\nMarkas Antonijus\n_START_SECTION_\nJaunyst\xc4\x97\n_START_PARAGRAPH_\nMarkas Antonijus, pleb\xc4\x97j\xc5\xb3 Antonij\xc5\xb3 (Antonia) gimin\xc4\x97s narys, gim\xc4\x97 Romoje apie 83 m. pr. m. e. Jo bendravardis t\xc4\x97vas buvo Markas Antonijus Kretietis, retoriko Marko Antonijaus Oratoriaus, nu\xc5\xbeudyto Gajaus Marijaus r\xc4\x97m\xc4\x97j\xc5\xb3 87-86 m. pr. m. e. \xc5\xbeiem\xc4\x85, s\xc5\xabnus. Per motin\xc4\x85 Julij\xc4\x85 Antonij\xc4\x85, jis buvo tolimas Cezario pusbrolis._NEWLINE_Pasak Romos oratoriaus Cicerono, Antonijaus t\xc4\x97vas buvo korumpuotas ir nekompetetingas, vald\xc5\xbei\xc4\x85 jis gavo, nes nesugeb\xc4\x97jo nei ja tinkamai naudotis, nei piktnaud\xc5\xbeiauti. 74 m. pr. m. e. jam buvo pavesta sunaikinti Vidur\xc5\xbeemio j\xc5\xabros piratus, ta\xc4\x8diau jis mir\xc4\x97 Kretoje 71 m. pr. m. e. tai ir nepasiek\xc4\x99s reik\xc5\xa1mingesnio rezultato. Po t\xc4\x97vo mirties Antonijus ir jo broliai Gajus ir Liucijus buvo globojami motinos. Pastaroji i\xc5\xa1tek\xc4\x97jo u\xc5\xbe Publijaus Kornelijaus Lentulo Suros, \xc5\xbeymaus patricij\xc5\xb3 gimin\xc4\x97s atstovo. Jis buvo svarbus Katilinos s\xc4\x85mokslo dalyvis ir u\xc5\xbe tai 63 m. pr. m. e. Cicerono \xc4\xafsakymu buvo nu\xc5\xbeudytas._NEWLINE_Marko Antonijaus aukl\xc4\x97jimui tr\xc5\xabko t\xc4\x97vi\xc5\xa1ko vadovavimo. Plutarchas teigia, kad jis \xc5\xa1laistydavosi Romos gatv\xc4\x97mis su broliais ir draugais, tarp kuri\xc5\xb3 buvo Publijus Klodijus. Draugai gyveno pa\xc5\xa1\xc4\x97lus\xc4\xaf gyvenim\xc4\x85, da\xc5\xbenai lo\xc5\xa1dami ir per daug gerdami bei \xc4\xafsiveldami \xc4\xaf skandalingus meil\xc4\x97s ry\xc5\xa1ius. \xc5\xa0i draugyst\xc4\x97 nutr\xc5\xabko d\xc4\x97l Marko Antonijaus ry\xc5\xa1i\xc5\xb3 su Publijaus \xc5\xbemona Fulvija. Plutarchas perduoda gand\xc4\x85, kad prie\xc5\xa1 sulaukdamas 20 m. Markas Antonijus buvo \xc4\xafsiskolin\xc4\x99s 250 talent\xc5\xb3 (apie 165 mln. JAV doleri\xc5\xb3)._NEWLINE_Po \xc5\xa1io audringo laikotarpio jis i\xc5\xa1vyko \xc4\xaf Graikij\xc4\x85 pab\xc4\x97gti nuo kreditori\xc5\xb3 ir studijuoti retorik\xc4\x85. Po trumpo laiko, praleisto At\xc4\x97n\xc5\xb3 filosof\xc5\xb3 prie\xc5\xbei\xc5\xabroje, j\xc4\xaf pasikviet\xc4\x97 Aulas Gabinijus, Sirijos prokonsulas, dalyvauti karo \xc5\xbeygyje prie\xc5\xa1 Aristobul\xc4\x85 Jud\xc4\x97joje ir paremti Ptolem\xc4\x97j\xc5\xb3 XII Egipte. Gaboijaus kampanijos metu parod\xc4\x97 savo kaip vadovo sugeb\xc4\x97jimus. Tuo metu jis aplank\xc4\x97 Egipt\xc4\x85 ir Aleksandrij\xc4\x85.\n_START_SECTION_\nCezario r\xc4\x97m\xc4\x97jas\n_START_PARAGRAPH_\n54 m. pr. m. e. Markas Antonijus prisijung\xc4\x97 prie Cezario armijos Galijoje. Jis pasirei\xc5\xa1k\xc4\x97 kaip kompetentingas karo vadas Gal\xc5\xb3 karuose, bet jo asmenyb\xc4\x97 sukeldavo nepasitenkinim\xc4\x85, kur jis bevykdavo. Pat\xc4\xaf Cezar\xc4\xaf da\xc5\xbenai suerzindavo jo elgesys. Nepaisant to jis buvo uolus Cezario r\xc4\x97m\xc4\x97jas ir energingai gyn\xc4\x97 patrono interesus. Cezaris jam skyr\xc4\x97 vis rimtesnes u\xc5\xbeduotis Galjos kare ir tuo pa\xc4\x8diu r\xc4\x97m\xc4\x97 jo politin\xc4\x99 karjer\xc4\x85. Cezario \xc4\xaftakos d\xc4\x97ka Markas Antonijus i\xc5\xa1kilo per kvestoriaus, aug\xc5\xabro ir liaudies trib\xc5\xabno (50 m. pr. m. e.) rangus. Cezario prokonsulo \xc4\xafgaliojimai baig\xc4\x97si 50 m. pr. m. e. ir jis nor\xc4\x97jo sugr\xc4\xaf\xc5\xbeti \xc4\xaf Rom\xc4\x85 konsulo rinkimams. Bet konservatyvi Senato frakcija, vadovaujama Gn\xc4\x97jaus Pomp\xc4\x97jaus, reikalavo, kad prie\xc5\xa1 dalyvaudamas konsulo rinkimuose Cezaris atsisakyt\xc5\xb3 prokonsulo \xc4\xafgaliojim\xc5\xb3 ir vadovavimo armijai._NEWLINE_Paklus\xc4\x99s Cezaris b\xc5\xabt\xc5\xb3 tap\xc4\x99s priva\xc4\x8diu asmeniu, kur\xc4\xaf b\xc5\xabt\xc5\xb3 galima apkaltinti u\xc5\xbe nusi\xc5\xbeengimus b\xc5\xabnant konsulu ir jis b\xc5\xabt\xc5\xb3 Pomp\xc4\x97jaus armij\xc5\xb3 malon\xc4\x97je. Dingus viltims taikiai i\xc5\xa1spr\xc4\x99sti konflikt\xc4\x85 su Pomp\xc4\x97jumi, Cezaris kirto Rubikon\xc4\x85 ir i\xc5\xa1\xc5\xbeygiavo \xc4\xaf Rom\xc4\x85, prad\xc4\x97damas paskutin\xc4\xaf Romos respublikos pilietin\xc4\xaf kar\xc4\x85. Per konflikt\xc4\x85 Antonijus buvo svarbiausias Cezario pad\xc4\x97j\xc4\x97jas. Visuose m\xc5\xab\xc5\xa1iuose su Pomp\xc4\x97jumi jis vadovavo kairiajam sparnui. Tai rodo Cezario pasitik\xc4\x97jim\xc4\x85._NEWLINE_Tap\xc4\x99s diktatoriumi, Cezaris paskyr\xc4\x97 Mark\xc4\x85 Antonij\xc5\xb3 Raiteli\xc5\xb3 vadu (magister equitum), diktatoriaus de\xc5\xa1ine ranka - faktiniu Italijos  pusiasalio valdytoju 47 m. pr. m. e., kai Cezaris Afrikoje kovojo su paskutiniais Pomp\xc4\x97jaus \xc5\xa1alininkais. Bet Antonijaus valdytojo sugeb\xc4\x97jimai neprilygo generolo ir prad\xc4\x97jo reik\xc5\xa1tis jo nesaikingumas, apra\xc5\xa1ytas Cicerono Filipikose. 46 m. pr. m. e. jis \xc4\xafsi\xc5\xbeeid\xc4\x97, nes Cezaris reikalavo sumok\xc4\x97ti u\xc5\xbe Pomp\xc4\x97jaus turtus, kuriuos jis vie\xc5\xa1ai pardav\xc4\x97, o i\xc5\xa1 ties\xc5\xb3 pasisavino. Kilo nesutarim\xc5\xb3 ir d\xc4\x97l to, kad Markas Antonijus da\xc5\xbenai griebdavosi smurto. \xc5\xa0imtai pilie\xc4\x8di\xc5\xb3 buvo nu\xc5\xbeudyta, o Romoje \xc4\xafsivyravo anarchija. Cezaris buvo tuo nepatenkintas ir nu\xc5\xa1alino Mark\xc4\x85 Antonij\xc5\xb3 nuo politin\xc4\x97s atsakomyb\xc4\x97s. Du vyrai nemat\xc4\x97 vienas kito dvejus metus. At\xc5\xa1alimas nebuvo ilgas, nes Markas Antonijus pasitiko diktatori\xc5\xb3 Narbone 45 m. pr. m. e. ir atmet\xc4\x97 Trebonijaus pasi\xc5\xablym\xc4\x85 prisid\xc4\x97ti prie rengiamo s\xc4\x85mokslo. Susitaik\xc4\x97 44 m. pr. m. e., kai Markas tur\xc4\x97jo b\xc5\xabti partneris Cezario penktoje konsulo kadencijoje._NEWLINE_Nepaisant vis\xc5\xb3 nesutarim\xc5\xb3, Markas Antonijus visada liko i\xc5\xa1tikimas Cezariui. 44 m. pr. m. e. vasario 15 d. per Luperkalijos festival\xc4\xaf Antonijus vie\xc5\xa1ai pasi\xc5\xabl\xc4\x97 Cezariui diadem\xc4\x85. Tai buvo \xc4\xafvykis, pilnas prasmi\xc5\xb3: diadema buvo karaliaus simbolis ir jos atsisakydamas Cezaris parod\xc4\x97, kad nenori sosto._NEWLINE_44 m. pr. m. e. kovo 14 d. Markui Antonijui suk\xc4\x97l\xc4\x97 nerim\xc4\x85 pokalbis su senatoriumi Kaska, kuris pasak\xc4\x97, kad dievai smogs Cezariui Romos Forume. Bijodamas blogiausio, kit\xc4\x85 dien\xc4\x85 jis i\xc5\xa1vyko pasitikti diktatoriaus, bet \xc5\xbeudikai pasiek\xc4\x97 \xc5\xa1\xc4\xaf pirmieji. Cezaris buvo nu\xc5\xbeudytas 44 m. pr. m. e. kovo 15 d., per vadinam\xc4\x85sias Kovo idas. Per sumai\xc5\xa1t\xc4\xaf Antonijus paliko Rom\xc4\x85 persireng\xc4\x99s vergu, bijodamas, kad po diktatoriaus mirties bus \xc5\xbeudomi jo r\xc4\x97m\xc4\x97jai. Kai taip neatsitiko, jis greitai gr\xc4\xaf\xc5\xbeo \xc4\xaf Rom\xc4\x85 ir prad\xc4\x97jo paliaubas su \xc5\xbeudik\xc5\xb3 frakcija. Trumpam atrod\xc4\x97, kad Antonijus, b\xc5\xabdamas konsulu vieneriems metams, siekia taikos. Po Cicerono kalbos Senate \xc5\xbeudikams buvo suteikta amnestija._NEWLINE_Po to at\xc4\x97jo Cezario laidotuvi\xc5\xb3 diena. Kaip artimiausias Cezario r\xc4\x97m\xc4\x97jas, pusbrolis, konsulas, Markas Antonijus ruo\xc5\xa1\xc4\x97 laidotuvi\xc5\xb3 kalb\xc4\x85. Joje jis apkaltino \xc5\xbeudikus ir visam laikui atsiskyr\xc4\x97 nuo j\xc5\xb3 frakcijos. Rodydamas retorikos ir dramati\xc5\xa1ko interpretavimo talent\xc4\x85, Antonijus nupl\xc4\x97\xc5\xa1\xc4\x97 tog\xc4\x85 nuo Cezario k\xc5\xabno ir parod\xc4\x97 miniai \xc5\xbeaizdas, \xc4\xafvardino j\xc5\xb3 autorius, vie\xc5\xa1ai juos pa\xc5\xbeemindamas. Toje kalboje jis taip pat perskait\xc4\x97 Cezario testament\xc4\x85, kuriame jis palieka did\xc5\xbei\xc4\x85j\xc4\x85 turto dal\xc4\xaf Romos pilie\xc4\x8diams, parodydamas, kad, prie\xc5\xa1ingai nei man\xc4\x97 s\xc4\x85mokslininkai, Cezaris neketino prad\xc4\x97ti karali\xc5\xb3 dinastijos. Visuomen\xc4\x97s nuomon\xc4\x97 pasikeit\xc4\x97 ir minia prad\xc4\x97jo deginti \xc5\xbeudik\xc5\xb3 namus, o jie pab\xc4\x97go, gelb\xc4\x97dami savo gyvybes.\n_START_SECTION_\nValstyb\xc4\x97s prie\xc5\xa1as ir triumvirato narys\n_START_PARAGRAPH_\nMarkas Antonijus i\xc5\xa1 Cezario veteran\xc5\xb3 sudar\xc4\x97 asmens sargyb\xc4\x85 ir privert\xc4\x97 Senat\xc4\x85 j\xc4\xaf paskirti Cizalpin\xc4\x97s Galijos, kuri\xc4\x85 vald\xc4\x97 vienas i\xc5\xa1 s\xc4\x85mokslinink\xc5\xb3 Decimas Junijus Brutas Albinas, vietininku. Brutas nesutiko atsisakyti provincijos, ir Antonijus prad\xc4\x97jo prie\xc5\xa1 j\xc4\xaf kar\xc4\x85 44 m. pr. m. e. spalio m\xc4\x97nes\xc4\xaf. Kai jis apsupo Decim\xc4\x85 Brut\xc4\x85 Mutinoje, Cicerono paskatintas Senatas suteik\xc4\x97 Oktavianui imperium (vadovavimo teises), kad jo vadovavimas kariams tapt\xc5\xb3 legalus ir pasiunt\xc4\x97 j\xc4\xaf kartu su 43 m. pr. m. e. konsulais Hircijumi ir Pansa nutraukti apgulties. Markas Antonijus buvo nugal\xc4\x97tas Forum Galoro ir Mutinos m\xc5\xab\xc5\xa1iuose ir buvo priverstas atsitraukti \xc4\xaf Transalpin\xc4\x99 Galij\xc4\x85. Ta\xc4\x8diau abu konsulai \xc5\xbeuvo, ir Oktavianas tapo vienvald\xc5\xbeiu armijos vadu._NEWLINE_Senatas band\xc4\x97 perduoti konsulo armij\xc5\xb3 vadovavim\xc4\x85 Decimui Brutui, bet Oktavianas pasiprie\xc5\xa1ino. Liepos m\xc4\x97nes\xc4\xaf \xc4\xaf Rom\xc4\x85 atvyko jo pasiuntiniai ir pareikalavo j\xc4\xaf paskirti konsulu. Kai jam buvo atsakyta, jis i\xc5\xa1\xc5\xbeygiavo \xc4\xaf Rom\xc4\x85 su a\xc5\xa1tuoniais legionais. Jis nesutiko karinio pasiprie\xc5\xa1inimo ir buvo i\xc5\xa1rinktas konsulu su tolimu giminai\xc4\x8diu Kvintu Pedijum. Tuo tarpu Markas Antonijus sudar\xc4\x97 s\xc4\x85jung\xc4\x85 su Lepidu \xe2\x80\x93 dar vienu kari\xc5\xa1kiu i\xc5\xa1 Cezario frakcijos._NEWLINE_Kai jie su\xc5\xbeinojo, kad Brutas ir Gajus Kasijus surinko Graikijoje armij\xc4\x85 \xc5\xbeygiui \xc4\xaf Rom\xc4\x85, Oktavianas, Antonijus ir Lepidas susivienijo, kad sustabdyt\xc5\xb3 Cezario \xc5\xbeudikus. Po dviej\xc5\xb3 Filip\xc5\xb3 m\xc5\xab\xc5\xa1i\xc5\xb3 Makedonijoje Antrasis triumviratas laim\xc4\x97jo, o Brutas ir Kasijus nusi\xc5\xbeud\xc4\x97 (42 m. pr. m. e.). Po m\xc5\xab\xc5\xa1io buvo nutarta, kad Oktavianas gr\xc4\xaf\xc5\xa1 \xc4\xaf Rom\xc4\x85, Markas Antonijus vyks \xc4\xaf Egipt\xc4\x85 prisid\xc4\x97ti prie Kleopatros, pagimd\xc5\xbeiusios nesantuokin\xc4\xaf Cezario s\xc5\xabn\xc5\xb3 Cezarion\xc4\x85, o Lepidas valdys Ispanijos ir Afrikos provincijas.\n_START_SECTION_\nAntonijus ir Kleopatra\n_START_PARAGRAPH_\nSu karine misija galvoje, Antonijus atplauk\xc4\x97 \xc4\xaf Graikija su nauja \xc5\xbemona, bet elg\xc4\x97si ekstravaganti\xc5\xa1kai, su Dionizo atributais. Ta\xc4\x8diau Seksto Pomp\xc4\x97jaus mai\xc5\xa1tas Sicilijoje u\xc5\xbelaik\xc4\x97 Antonijui pri\xc5\xbead\xc4\x97t\xc4\x85 armij\xc4\x85 Italijoje. D\xc4\x97l su\xc5\xbelugdyt\xc5\xb3 plan\xc5\xb3 Markas Antonijus ir Oktavianas v\xc4\x97l susipyko. \xc5\xa0\xc4\xaf kart\xc4\x85 Oktavijos d\xc4\x97ka Tarente 38 m. pr. m. e. buvo sudaryta taikos sutartis. Triumviratas buvo atnaujintas penkeriems metams ir Oktavianas v\xc4\x97l pa\xc5\xbead\xc4\x97jo atsi\xc5\xb3sti legionus \xc4\xaf Rytus._NEWLINE_Bet dabar Markas Antonijus skepti\xc5\xa1kai \xc5\xbei\xc5\xabr\xc4\x97jo \xc4\xaf Oktaviano param\xc4\x85 kare su partais. Palik\xc4\x99s n\xc4\x97\xc5\xa1\xc4\x8di\xc4\x85 Oktavij\xc4\x85 Romoje, jis i\xc5\xa1plauk\xc4\x97 \xc4\xaf Aleksandrij\xc4\x85, kur jis tik\xc4\x97josi paramos i\xc5\xa1 Kleopatros, jo dvyni\xc5\xb3 motinos. Egipto karalien\xc4\x97 jam dav\xc4\x97 pinig\xc5\xb3 ir u\xc5\xbekariav\xc4\x99s Jeruzal\xc4\x99 ir aplinkines sritis, jis paskyr\xc4\x97 Erod\xc4\x85 Didij\xc4\xaf vasaliniu Jud\xc4\x97jos karaliumi. Po \xc4\xafsiver\xc5\xbeimo \xc4\xaf Kilikij\xc4\x85 ir Sirij\xc4\x85, Antonijus patrauk\xc4\x97 su 1000 t\xc5\xabkst legionieri\xc5\xb3 \xc4\xaf Part\xc5\xb3 imperij\xc4\x85, bet karas baig\xc4\x97si nes\xc4\x97kme. Po serijos pralaim\xc4\x97jim\xc5\xb3, jis neteko did\xc5\xbeiosios armijos dalies atsitraukdamas per Arm\xc4\x97nij\xc4\x85 esant vidur\xc5\xbeiemiui._NEWLINE_Tuo tarpu Romoje i\xc5\xa1iro triumviratas. Lepidas buvo priverstas atsistatydinti po neteisingo politinio \xc4\x97jimo. Tap\xc4\x99s vienvald\xc5\xbeiu, Oktavianas band\xc4\x97 patraukti Respublikos aristokratij\xc4\x85 \xc4\xaf savo pus\xc4\x99. Jis ved\xc4\x97 Livij\xc4\x85 ir prad\xc4\x97jo atakuoti Antonij\xc5\xb3, teikdamas, kad jis yra \xc5\xbeemos moral\xc4\x97s \xc5\xbemogus, nes vietoj savo \xc5\xbemonos ir vaik\xc5\xb3 jis pasirinko pasileidusi\xc4\x85 Egipto karalien\xc4\x99. Antonijus buvo kaltinamas viskuo, bet labiausiai u\xc5\xbe tai, kad "tapo vietiniu", o tai neatleid\xc5\xbeiamas nusikaltimas i\xc5\xa1didiems rom\xc4\x97nams. Kelis kartus Antonijus buvo kvie\xc4\x8diamas \xc4\xaf Rom\xc4\x85, bet jis liko Aleksandrijoje._NEWLINE_Markas Antonijus v\xc4\x97l su Egipto pinigais \xc4\xafsiver\xc5\xbe\xc4\x97 \xc4\xaf Arm\xc4\x97nij\xc4\x85, \xc5\xa1\xc4\xafkart s\xc4\x97kmingai. Gr\xc4\xaf\xc5\xbeus \xc4\xaf Aleksandrij\xc4\x85 buvo surengta Romos triumfo pajuoka. Finalui visas miestas buvo sukviestas i\xc5\xa1girsti labai svarb\xc5\xb3 politin\xc4\xaf parei\xc5\xa1kim\xc4\x85. Apsuptas Kleopatros ir jos vaik\xc5\xb3 jis padar\xc4\x97 gal\xc4\x85 jo s\xc4\x85jungai su Oktavianu. Antonijus poadalino vaikams karalystes: Aleksandras Helijus tapo Arm\xc4\x97nijos ir Partijos (kurios Roma neu\xc5\xbekariavo) karaliumi, jo dvyn\xc4\x97 sesuo Kleopatra Selen\xc4\x97 gavo Kirenaik\xc4\x85 ir Libij\xc4\x85, o jaunajam Ptolem\xc4\x97jui Filadelfui atiteko Kilikija ir Sirija. Kleopatra tapo karali\xc5\xb3 karaliene ir Egipto karalien\xc4\x97, o Cezarionas \xe2\x80\x93 Karali\xc5\xb3 karalium ir Egipto karalium. Svarbiasia, Cezarionas buvo pripa\xc5\xbeintas teis\xc4\x97tu Cezario s\xc5\xabnum ir \xc4\xafp\xc4\x97diniu._NEWLINE_Nesvarbi\xc5\xb3 \xc5\xbeemi\xc5\xb3 padalinimas Kleopatros vaikams nebuvo didel\xc4\x97 problema. Oktavianui did\xc5\xbeiausi\xc4\x85 gr\xc4\x97sm\xc4\x99 k\xc4\x97l\xc4\x97 Cezariono pripa\xc5\xbeinimas Cezario \xc4\xafp\xc4\x97diniu. Jo galios pagrindas buvo ry\xc5\xa1ys su Cezariu per \xc4\xafvaikinim\xc4\x85, kuris jam suteik\xc4\x97 legion\xc5\xb3 paklusnum\xc4\x85 ir populiarum\xc4\x85. Triumviratas baig\xc4\x97si 33 m. pr. m. e. ir nebuvo atnaujintas. Prasid\xc4\x97jo pilietinis karas._NEWLINE_33-32 m. pr. m. e. Romoj vyko propogandinis karas su kaltinimais i\xc5\xa1 abiej\xc5\xb3 pusi\xc5\xb3. Antonijus i\xc5\xa1siskyr\xc4\x97 su Oktavija ir apkaltino Oktavian\xc4\x85 esant i\xc5\xa1si\xc5\xa1ok\xc4\x97liu, u\xc5\xbe\xc4\x97musiu vald\xc5\xbei\xc4\x85 ir padirbusiu \xc4\xafvaikinimo dokumentus. Antonijus buvo apkaltintas i\xc5\xa1davyste: jis pasisavino provincijas, kurios tur\xc4\x97jo b\xc5\xabti paskirtos burtais, kaip \xc4\xafprasta, ir prad\xc4\x97jo karus su kitom valstyb\xc4\x97m (Arm\xc4\x97nija ir Partija) be Senato leidimo. Be to Antonijus buvo atsakingas u\xc5\xbe Seksto Pomp\xc4\x97jaus nu\xc5\xbeudym\xc4\x85 be teismo. Tad Senatas panaikino jo galias ir Kleopatrai paskelb\xc4\x97 kar\xc4\x85. Abu konsulai (Gn\xc4\x97jus Domicijus Ahenobarbas ir Gajus Sosijus) ir tre\xc4\x8ddalis Senato apleido Rom\xc4\x85, kad pasitikt\xc5\xb3 Antonij\xc5\xb3 Graikijoje._NEWLINE_31 m. pr. m. e. prasid\xc4\x97jo karas. Oktavianui i\xc5\xa1tikimas ir talentingas generolas Markas Vipsanijus Agripa u\xc5\xbe\xc4\x97m\xc4\x97 Antonijui lojal\xc5\xb3 Graikijos miest\xc4\x85 ir uost\xc4\x85 Meton\xc4\x99. D\xc4\x97l mil\xc5\xbeini\xc5\xa1ko Oktaviano populiarumo ir legion\xc5\xb3 Kirenaikos provincija ir Graikija per\xc4\x97jo \xc4\xaf jo pus\xc4\x99. Rugs\xc4\x97jo 2 d. \xc4\xafvyko Akcijaus m\xc5\xab\xc5\xa1is. Antonijaus ir Kleopatros laivynas buvo sumu\xc5\xa1tas ir jie pab\xc4\x97go \xc4\xaf Egipt\xc4\x85 su 60 laiv\xc5\xb3._NEWLINE_30 m. pr. m. e. rugpj\xc5\xab\xc4\x8dio m\xc4\x97nes\xc4\xaf Oktavianas \xc4\xafsiver\xc5\xbe\xc4\x97 \xc4\xaf Egipt\xc4\x85. Netur\xc4\x97damas kur b\xc4\x97gti Antonijus nusi\xc5\xbeud\xc4\x97 gri\xc5\xabdamas ant kardo, tik\xc4\x97damas, kad Kleopatra jau anks\xc4\x8diau at\xc4\x97m\xc4\x97 sau gyvyb\xc4\x99. Po keli\xc5\xb3 dien\xc5\xb3 nusi\xc5\xbeud\xc4\x97 Kleopatra, o Cezarionas buvo nu\xc5\xbeudytas. Jo vaik\xc5\xb3, Oktavijos d\xc4\x97ka buvo pagail\xc4\x97ta, tik vyriausias Markas Antonijus Antilas buvo nu\xc5\xbeudytas, kai maldavo pasigail\xc4\x97jimo.\n_START_SECTION_\nPadariniai ir palikimas\n_START_PARAGRAPH_\nPo Antonijaus mirties Oktavianas tapo vienvald\xc5\xbeiu Romos valdovu. Po keliu met\xc5\xb3 Oktavianas, nuo 27 m. pr. m. e. \xc5\xbeinomas kaip Augustas, susirinko svarbiausius politinius, administracinius ir karinius postus. O po jo mirties 14 m. e. m. jo politin\xc4\x97 galia atiteko \xc4\xafs\xc5\xabnytam Tiberijui. Taip prasid\xc4\x97jo Romos principatas._NEWLINE_Cezario i\xc5\xa1kilimas ir pilietiniai karai efektyviai u\xc5\xbebaig\xc4\x97 oligarchijos valdym\xc4\x85 ir u\xc5\xbetikrino, kad ateity d\xc4\x97l Romos valdymo kovos pavieniai individai apie kuriuos bus susitelkusi politin\xc4\x97 ir karin\xc4\x97 j\xc4\x97ga. Taigi Markas Antonijus yra vienas i\xc5\xa1 trij\xc5\xb3 (Cezaris ir Oktavianas) vyr\xc5\xb3 l\xc4\x97musi\xc5\xb3 Romos respublikos gal\xc4\x85.'